2. ลักษณะการประกอบธุรกิจ

2.1 ประวัติความเป็นมาและพัฒนาการที่สำคัญ

พัฒนาการที่สำคัญก่อนปี 2548

ปี 2529 บริษัท แอดวานซ์ อินโฟร์ เซอร์วิส จำกัด (มหาชน) (“บริษัท” หรือ “ADVANC”)
จดทะเบียนเป็นบริษัทจำกัด เมื่อวันที่ 24 เมษายน 2529
โดยมีวัตถุประสงค์เริ่มแรกในการดำเนินธุรกิจให้เช่าและให้บริการคอมพิวเตอร์

ปี 2532 บริษัท ชินวัตรคอมพิวเตอร์ แอนด์ คอมมิวนิเคชั่นส์ จำกัด (มหาชน)
ซึ่งปัจจุบันได้เปลี่ยนชื่อเป็น บริษัท ชิน คอร์ปอเรชั่น จำกัด (มหาชน) (SHIN)
ได้เข้ามาเป็นผู้ถือหุ้นของบริษัทในสัดส่วนร้อยละ 60 ของทุนจดทะเบียน
และได้เปลี่ยนวัตถุประสงค์ในการดำเนินธุรกิจเป็นการให้บริการโทรคมนาคม

ปี 2542 เมื่อวันที่ 19 กุมภาพันธ์ 2542 Singtel Strategic Investments Private
Limited (“SingTel”) ซึ่งเป็นบริษัทในกลุ่ม Singapore Telecommunications Pte.
Ltd. ประเทศสิงคโปร์ ซึ่งดำเนินธุรกิจเทคโนโลยีสื่อสารและโทรคมนาคม ได้เข้าถือหุ้นในบริษัท
และปัจจุบัน SHIN และ SingTel เป็นผู้ถือหุ้นในบริษัททั้งสิ้นร้อยละ 43.06 และ 19.35
ตามลำดับ

  เมื่อเดือนกุมภาพันธ์ 2542 บริษัทได้เพิ่มสัดส่วนการถือหุ้นในบริษัท แอดวานซ์ เพจจิ้ง จำกัด
  (APG) (เดิมชื่อ บริษัท ชินวัตร เพจจิ้ง จำกัด) ซึ่งดำเนินธุรกิจให้บริการโทรศัพท์ติดตามตัว
  จากเดิมร้อยละ 60.00 เป็นร้อยละ 99.99
  แต่จากการที่บริการโทรศัพท์ติดตามตัวได้รับความนิยมลดลงเป็นอย่างมาก ประกอบกับ
  การปรับตัวลดลงของราคาของเครื่องโทรศัพท์เคลื่อนที่
  ทำให้โทรศัพท์เคลื่อนที่เป็นสิ่งที่สามารถซื้อหาได้ง่ายขึ้น การดำเนินงานของ APG จึงได้ยุติลง
  พร้อมกับมีการคืนสัญญาร่วมการงานให้แก่ ทีโอที เมื่อเดือนมิถุนายน พ.ศ. 2545
  ต่อมาในเดือนกันยายน พ.ศ. 2545 APG ได้ถูกขายให้แก่บริษัทอื่น ดังนั้น APG
  จึงไม่ได้เป็นบริษัทในเครือของบริษัทอีกต่อไป

  ในเดือนตุลาคม 2542 บริษัทเข้าถือหุ้นในบริษัท แอดวานซ์ ดาต้าเน็ทเวอร์ค คอมมิวนิเคชั่นส์
  จำกัด (ADC) (เดิมชื่อบริษัท ชินวัตร ดาต้าคอม จำกัด) ในสัดส่วนร้อยละ 67.95 และบริษัท
  ดาต้าเน็ทเวอร์ค โซลูชั่นส์ จำกัด (DNS) ในสัดส่วนร้อยละ 49.00
  ซึ่งทั้งสองบริษัทดำเนินธุรกิจการให้บริการสื่อสารข้อมูลผ่านสายโทรศัพท์

ปี 2544 ตามมติที่ประชุมวิสามัญผู้ถือหุ้นครั้งที่ 2/2544 เมื่อวันที่ 20 สิงหาคม 2544
ได้อนุมัติให้บริษัทซื้อหุ้นบริษัท ชิน ดิจิตอล จำกัด (SDT) ในสัดส่วนร้อยละ 99.99
หรือมูลค่าการลงทุนรวม 540 ล้านบาท จาก SHIN และ Singtel บริษัท SDT ในขณะนั้น
เป็นผู้ถือหุ้น ร้อยละ 97.54 ใน บริษัท ดิจิตอล โฟน จำกัด (DPC)
ซึ่งเป็นผู้ประกอบกิจการโทรศัพท์เคลื่อนที่ระบบ GSM 1800
และเป็นผู้นำเข้าและจัดจำหน่ายโทรศัพท์เคลื่อนที่ โดยบริษัทได้ให้การสนับสนุนทางการเงินแก่ SDT
ในวงเงินประมาณ 17,300 ล้านบาท เพื่อใช้ชำระหนี้ให้แก่ SHIN และ SingTel ทั้งนี้
บริษัทได้จัดสรรหุ้นสามัญที่ยังมิได้ออกจำหน่าย จำนวน 23.5 ล้านหุ้น เป็นการเฉพาะเจาะจงให้แก่
SHIN จำนวน 17 ล้านหุ้น และ SingTel จำนวน 6.5 ล้านหุ้น คิดเป็นมูลค่ารวมทั้งสิ้น 10,024
ล้านบาท เพื่อเป็นเงินทุนส่วนหนึ่งในการลงทุนดังกล่าว

  ในเดือนกันยายน 2544 บริษัทได้มีการลงทุนในกิจการโทรศัพท์เคลื่อนที่ระบบดิจิตอล GSM 1800
  ของบริษัท ดิจิตอล โฟน จำกัด (DPC) ซึ่งมีทุนจดทะเบียนชำระแล้ว 8,556 ล้านบาท
  โดยบริษัทได้เข้าไปลงทุนในสัดส่วนร้อยละ 99.99 ในบริษัท ชิน ดิจิตอล จำกัด (SDT) ซึ่ง SDT
  เป็นผู้ถือหุ้น ร้อยละ 97.54 ใน DPC

  ตามมติที่ประชุมกรรมการบริษัทครั้งที่ 8/2544 เมื่อวันที่ 13 พฤศจิกายน 2544
  ได้อนุมัติให้บริษัทซื้อหุ้นบริษัท ดิจิตอล โฟน จำกัด (DPC) ในสัดส่วนร้อยละ 98.17
  หรือมูลค่าการลงทุนรวม 20,300 ล้านบาท จากบริษัท ชิน ดิจิตอล จำกัด (SDT)
  เพื่อใช้หนี้คืนให้แก่บริษัทและลดภาระภาษีด้านรายได้ค่าดอกเบี้ย โดยได้เข้าไปซื้อหุ้น DPC
  เมื่อวันที่ 17 ธันวาคม 2544 ซึ่งจะทำให้บริษัทเป็นผู้ถือหุ้นใน DPC โดยตรง

ปี 2545 ตามมติที่ประชุมกรรมการบริษัทครั้งที่ 5/2545 เมื่อวันที่ 16 กรกฎาคม 2545
ได้อนุมัติให้บริษัทลงทุนเพิ่มใน DPC จำนวน 300 ล้านหุ้น เป็นจำนวนเงิน 3,000 ล้านบาท
ซึ่งเป็นผลทำให้บริษัทมีสัดส่วนการถือหุ้นใน DPC เป็นร้อยละ 98.55 ของทุนจดทะเบียน
ในเดือนตุลาคม 2545

ในเดือนธันวาคม 2545
บริษัทปรับโครงสร้างธุรกิจการนำเข้าและการจัดจำหน่ายโทรศัพท์เคลื่อนที่ของบริษัท แอดวานซ์
ไวร์เลส มาร์เก็ตติ้ง จำกัด (AWM) โดยโอนการดำเนินงานของ AWM
รวมเข้ากับการดำเนินงานของบริษัท ดิจิตอล โฟน จำกัด (DPC)
ซึ่งเป็นบริษัทย่อยแห่งหนึ่งของบริษัท
เพื่อเป็นการเพิ่มประสิทธิภาพของการบริหารธุรกิจโดยรวมให้ดียิ่งขึ้น (AWM
จึงหยุดดำเนินกิจการชั่วคราว)

ปี 2546 บริษัทได้รับการปรับอันดับความน่าเชื่อถือของบริษัทและหุ้นกู้ของบริษัท โดย บริษัท
ทริสเรทติ้ง จำกัด จากระดับ AA- เป็น AA

ปี 2547 บริษัท ฟิทช์ เรทติ้ง (ประเทศไทย) จำกัด (Fitch)
ประกาศให้เอไอเอสได้รับอันดับเครดิตภายในประเทศระยะยาวที่ระดับ AA (tha)
แนวโน้มมีเสถียรภาพ และระยะสั้นที่ระดับ F1+(tha) สะท้อนถึงฐานะการเงินที่แข็งแกร่ง
และความเป็นผู้นำทางด้านตลาด

เอไอเอสได้รับการเพิ่มอันดับความน่าเชื่อถือจากสถาบันจัดอันดับ สแตนด์ดาร์ตแอนด์พัวร์ส หรือ เอส
แอนด์ พี (S&P) จากเดิมอยู่ที่ระดับ BBB ให้เป็นระดับ BBB+
ซึ่งถือเป็นอันดับความน่าเชื่อถือขององค์กรเอกชน ที่เทียบเท่าอันดับความน่าเชื่อถือของประเทศไทย
และสะท้อนให้เห็นถึงสถานภาพอันแข็งแกร่งของเอไอเอส
ในการเป็นผู้ให้บริการโทรศัพท์เคลื่อนที่รายใหญ่ที่สุดในประเทศไทย

พัฒนาการที่สำคัญในปี 2548

มกราคม เอไอเอส วัน-ทู-คอล! ปรับกลยุทธ์ทางการตลาดด้วยการแบ่งสัดส่วนการทำตลาดแบบ
Mass Segmentation เพื่อตอบสนองความต้องการของผู้ใช้บริการในแต่ละกลุ่มได้อย่างเหมาะสม
พร้อมทั้งขยายตลาดเจาะกลุ่มผู้ใช้บริการใหม่ด้วยโปรแกรมสวัสดี

กุมภาพันธ์ เอไอเอสนำกลยุทธ์ Channel Integration & Bridging
มาพัฒนาช่องทางการจัดจำหน่ายเพื่อให้ Telewiz มีประสิทธิภาพในการดูแลตลาดเพิ่มขึ้น
และส่งเสริม Dealer ที่มีศักยภาพในการทำตลาดเพื่อให้บริการแก่ผู้ใช้ บริการอย่างทั่วถึง

เอไอเอสจัดโครงการ “SOHO Solutions” ร่วมกับพันธมิตรทางธุรกิจ
เพื่อเปิดโอกาสให้เอสเอ็มอี สามารถดำเนินธุรกิจได้อย่างมั่นใจว่ามีอุปกรณ์
ระบบการบริหารจัดการธุรกิจ
เครือข่ายการสื่อสารที่มีประสิทธิภาพสูงและมีที่ปรึกษาคอยให้คำแนะนำตลอด 24 ชั่วโมง

มีนาคม
เอไอเอสปรับรูปแบบสำนักงานบริการเอไอเอสทั่วประเทศให้เป็นศูนย์รวมบริการแบบครบวงจร
ด้วยแนวคิด “ทุกความต้องการ ทำได้” โดยพัฒนาจาก Transaction Base สู่ Total
Solutions Base

เอไอเอสเปิดตัว “EVOLUTION 2”
นวัตกรรมใหม่ที่เป็นได้ทั้งระบบจ่ายรายเดือนและระบบเติมเงินในเบอร์เดียว

เมษายน เอไอเอส จีเอสเอ็ม
พัฒนาเทคโนโลยีเพื่อตอบสนองชีวิตรูปแบบใหม่ที่ให้ผู้ใช้บริการสามารถจัดการกับสายที่ต้องการรับ
(Welcome Calls) หรือไม่ต้องการรับ (Blocked Calls) ด้วยตนเอง

พฤษภาคม เอไอเอส วัน-ทู-คอล! จัด 2 โปรแกรมขึ้นเพื่อสำหรับ 2 กลุ่มลูกค้า โดยโปรแกรม
“ชัวร์ ชัวร์” ที่เน้นด้านคุณภาพเครือข่ายให้ผู้ใช้บริการโทรติดง่าย และโปรแกรม “น้าน นาน”
จากเอไอเอส สวัสดี ที่ให้ผู้ใช้บริการสามารถโทรได้ตลอดเดือนเพียงแค่ 100 บาท
เพื่อให้ผู้ใช้บริการต่างจังหวัดในพื้นที่ห่างไกลสามารถใช้โทรศัพท์เคลื่อนที่ได้อย่างสะดวกและเหมาะกับรูปแบบการใช้ชีวิต

มิถุนายน เอไอเอสร่วมกับร้านเทเลวิซ ทั่วประเทศ พัฒนาโครงการ “โมบายไลฟ์ สปิริต”
โดยรวมเทเลวิซเข้ารับฟังการอบรมในเรื่องบริการเสริมและเทคนิคการขาย
พร้อมทั้งให้พนักงานขายหน้าร้าน กว่า 500 คนประจำที่ร้านเทเลวิซทั่วประเทศ เป็น
“ทูตโมบายไลฟ์” รวมถึงให้คำแนะนำบริการกับลูกค้าในระดับท้องถิ่นแบบใกล้ชิด

  เอไอเอสร่วมกับ Thailand Elite จัดงานสัมมนาใหญ่ระดับโลก “Asia Leadership
  Forum” ครั้งที่ 14 โดยได้รับความไว้วางใจจากนิตยสารบิสซิเนสวีคให้จัดขึ้นเป็นปีที่ 2
  เพื่อเป็นเวทีกลางในการแลกเปลี่ยนข้อมูลการค้าการลงทุนระดับโลก

  เอไอเอสร่วมกับการไฟฟ้านครหลวง
  เปิดให้บริการชำระค่าไฟฟ้าผ่านโทรศัพท์เคลื่อนที่ด้วยเอ็มเปย์
  เพื่อเป็นอีกทางเลือกหนึ่งในการใช้จ่าย และอำนวยความสะดวกสบายแก่ผู้ใช้บริการในทุกที่
  ทุกเวลา

  เอไอเอส เปิดตัว 8 นักศึกษาในโครงการ NWO Project นักบริหารรุ่นที่ 2
  เพื่อถ่ายทอดความรู้ผ่าน Virtual Organization
  และสร้างประสบการณ์รูปแบบใหม่ให้เยาวชนได้เรียนรู้จากประสบการณ์ตรง

กรกฎาคม
ตลาดหลักทรัพย์แห่งประเทศไทยร่วมกับวารสารการเงินธนาคารมอบรางวัลให้แก่เอไอเอส 3
รางวัล คือ 1.รางวัลบริษัทที่มีการประกอบการธุรกิจดีเด่น (Best Performance)
หมวดเทคโนโลยี 2. รางวัลบริษัทที่มีความโดดเด่นด้านนักลงทุนสัมพันธ์ (Best Investor) 3.
รางวัลบริษัทที่เปิดเผยข้อมูลผลประกอบการดีเด่นตามหลักธรรมาภิบาล (Best Corporate
Governance Report Awards)ในงาน SET AWARDS 2005

สิงหาคม เอไอเอสได้รับรางวัลการให้ความสำคัญต่อการสร้างนวัตกรรมและสร้างสรรค์สิ่งใหม่ๆ
และความเป็นเลิศด้านการตลาด ในงาน “Thailand Corporate Excellence Award 2004”
ซึ่งจัดขึ้นโดยสมาคมการจัดการธุรกิจแห่งประเทศไทยและสถาบันบัณฑิตบริหารธุรกิจศศินทร์แห่งจุฬาลงกรณ์มหาวิทยาลัย

เอไอเอสเปิดตัวบริษัท แอดวานซ์ เอ็มเปย์ จำกัด ซึ่งเป็นบริษัทร่วมทุนระหว่างเอไอเอสและบริษัท
เอ็นทีที โดโคโม อินคอร์ปอเรชั่น
เพื่อดำเนินธุรกิจการให้บริการธุรกรรมการเงินบนโทรศัพท์เคลื่อนที่

เอไอเอสจัดโครงสร้างการบริหารงานด้านการตลาดใหม่
เพื่อเพิ่มขีดความสามารถในการให้บริการและการดูแลลูกค้าครอบคลุมทุกกลุ่ม
โดยจัดตั้งหน่วยงานดูแลลูกค้าโดยเฉพาะ แบ่งเป็น 4 กลุ่มงานหลักคือ กลุ่มงานดูแลบริการสู่ลูกค้า
กลุ่มงานวางกลยุทธ์และแผนการตลาดในการบริหารความสัมพันธ์กับลูกค้า กลุ่มงานพัฒนาบริการต่างๆ
และกลุ่มงานสนับสนุนประสานงานพัฒนาบริการและติดตามผล

เอไอเอสจัดปรแกรม “เอไอเอสพลัส” เพื่อมอบสิทธิพิเศษให้กับผู้ใช้บริการอย่างมากมาย
ทั้งบริการที่ช่วยให้การใช้ชีวิตมีคุณภาพยิ่งขึ้น (service), การมอบสิทธิพิเศษส่วนลดได้อย่างตรงใจ
(privilege) และ กิจกรรมพิเศษต่างๆ (activities)
รวมทั้งการพัฒนาแนวคิดการดูแลลูกค้าโดยยึดความต้องการของลูกค้าเป็นศูนย์กลาง (Customer
Centric)

เอไอเอส จีเอสเอ็ม เปิดตัวโปรแกรมใหม่ “New Gen” เพื่อให้ลูกค้าสามารถกำหนดค่าใช้จ่าย
เวลาในการชำระเงิน และรูปแบบวิธีการชำระเงินได้ด้วยตนเอง

กันยายน ที่ประชุมผู้ถือหุ้นกู้ของเอไอเอส จำนวน 6 ชุดคือ หุ้นกู้เอไอเอส ครั้งที่ 1/2544
ชนิดทยอยคืนเงินต้น ครบกำหนดไถ่ถอนปี 2549 (AIS063A) หุ้นกู้เอไอเอส ครั้งที่ 3/2544
ครบกำหนดไถ่ถอนปี 2549 (AIS06NA) หุ้นกู้เอไอเอส ครั้งที่ 1/2545 ครบกำหนดไถ่ถอนปี 2552
(AIS093A) หุ้นกู้เอไอเอส ครั้งที่ 2/2545 ชนิดทยอยคืนเงินต้น ครบกำหนดไถ่ถอนปี 2552
(AIS093B) หุ้นกู้เอไอเอส ครั้งที่ 3/2545 ครบกำหนดไถ่ถอนปี 2550 (AIS073A)
และหุ้นกู้เอไอเอส ครั้งที่ 4/2545 ชนิดทยอยชำระคืนเงินต้น ครบกำหนดไถ่ถอนปี 2550
(AIS07OA)
ได้มีมติอนุมัติให้บริษัทฯสามารถจ่ายเงินปันผลในแต่ละปีให้แก่ผู้ถือหุ้นของบริษัทฯเป็นจำนวนเกินกว่าร้อยละ
40 ของผลกำไรสุทธิในปีนั้นๆได้ ภายใต้เงื่อนไขคือบริษัทฯจะต้องมีอันดับความน่าเชื่อถือไม่ต่ำกว่า
AA และได้รับภายในระยะเวลาไม่เกินกว่า 45
วันก่อนหน้าวันที่คณะกรรมการบริษัทฯมีมติอนุมัติการจ่ายเงินปันผล

ตุลาคม เอไอเอสได้รับการปรับเพิ่มอันดับความน่าเชื่อถือจากสถาบันจัดอันดับ สแตนด์ดาร์ตแอนด์พัวร์
หรือ เอส แอนด์ พี (S&P) จากเดิมที่อยู่ระดับ BBB+ เป็น AA-
สะท้อนให้เห็นถึงสถานภาพอันแข็งแกร่งของเอไอเอสในการเป็นผู้ให้บริการโทรศัพท์เคลื่อนที่รายใหญ่ที่สุดในประเทศไทย

เอไอเอสร่วมกับบริษัท กสท โทรคมนาคม จำกัด(มหาชน)
ในการรวมใบแจ้งค่าใช้บริการโทรศัพท์เคลื่อนที่ทั้งในประเทศ ระหว่างประเทศ
และบริการข้ามแดนอัตโนมัติไว้ในใบแจ้งค่าใช้บริการใบเดียวกัน
เพื่ออำนวยความสะดวกให้แก่ลูกค้ามากขึ้น

พฤศจิกายน เอไอเอสเปิดให้บริการ 1 ซิม 2 เบอร์
เพื่อตอบรับรูปแบบการใช้โทรศัพท์เคลื่อนที่ของผู้ใช้บริการทั้งชีวิตส่วนตัว และชีวิตงานได้อย่างชัดเจน

ธันวาคม เอไอเอสจัดงาน AIS Vision 2006 เปิดวิสัยทัศน์การบริหารงานในปี 2549
ด้วยการผสมผสานและหลอมรวมธุรกิจที่หลากหลายเข้าด้วยกันด้วยแนวคิด Industry
Convergence

2.2 ภาพรวมการประกอบธุรกิจ

บริษัทเป็นหนึ่งในกลุ่มของบริษัท ชิน คอร์ปอเรชั่น จำกัด (มหาชน) (SHIN)
ซึ่งประกอบธุรกิจการเข้าลงทุนและมีส่วนร่วมในการบริหารบริษัทที่ดำเนินธุรกิจ ได้แก่
ธุรกิจสื่อสารโทรคมนาคมไร้สาย ธุรกิจดาวเทียม และธุรกิจต่างประเทศ ธุรกิจสื่อและโฆษณา
ธุรกิจอิเล็กทรอนิกส์ ธุรกิจสายการบินราคาประหยัด และธุรกิจสินเชื่อผู้บริโภค
ดังแผนผังโครงสร้างการถือหุ้นของกลุ่ม บมจ. ชิน คอร์ปอเรชั่น ดังนี้

[]

[]

บริษัท แอดวานซ์ อินโฟร์ เซอร์วิส จำกัด (มหาชน) (เอไอเอส) เป็นหนึ่งในกลุ่มของบริษัท ชิน คอร์ปอเรชั่น จำกัด (มหาชน) (SHIN) ภายใต้ธุรกิจสื่อสารโทรคมนาคมไร้สาย บริษัทมีผู้ถือหุ้นรายใหญ่สองรายคือ บริษัท ชิน คอร์ปอเรชั่น และ Singtel Strategic Investment PTE Ltd. ในสัดส่วนผู้ถือหุ้น ร้อยละ 42.80 และ 19.25 ตามลำดับ ปัจจุบันเอไอเอสได้ลงทุนกับบริษัทในเครือทั้งหมด 11 บริษัทคือ บริษัท ดิจิตอล โฟน จำกัด บริษัทแอดวานซ์ ดาต้าเน็ทเวอร์ค คอมมิวนิเคชั่น จำกัด บริษัท แอดวานซ์คอนแทคเซ็นเตอร์ จำกัด บริษัท ดาต้าเน็ทเวอร์ค โซลูชั่นส์ จำกัด บริษัท ดาต้า ลายไทย จำกัด บริษัท โมบาย ฟรอม แอดวานซ์ จำกัด บริษัท แอดวานซ์ เอ็มเปย์ จำกัด บริษัท แอดวานซ์ เมจิคการ์ด จำกัด บริษัท เอไอเอส ไวร์เลส คอมมิวนิเคชั่น เน็ทเวอร์ค จำกัด บริษัท เอไอเอส ไวร์ เน็ทเวอร์ค จำกัด และ บริษัท เอไอเอส อินเตอร์เนชั่นแนล เน็ทเวอร์ค จำกัด

บริษัท แอดวานซ์ อินโฟร์ เซอร์วิส จำกัด (มหาชน) (เอไอเอส)

บริษัทดำเนินกิจการให้บริการเครือข่ายโทรศัพท์เคลื่อนที่เซลลูลาร์ เดิมให้บริการในระบบอนาลอก
(analog) NMT ที่ย่านความถี่ 900 MHz ซึ่งได้หยุดให้บริการแล้วตั้งแต่ปี 2546
ปัจจุบันให้บริการในระบบดิจิตอล (digital) GSM ที่ย่านความถี่ 900 MHz
โดยได้รับอนุญาตให้ดำเนินงานจาก องค์การโทรศัพท์แห่งประเทศไทย (ปัจจุบันแปรรูปเป็น บริษัท
ทีโอที จำกัด (มหาชน)) ตามสัญญาร่วมการงานแบบบีทีโอ (BTO: Build-Transfer-Operate)
ในปี พ.ศ. 2533 เป็นระยะเวลา 20 ปี ต่อมาในปี พ.ศ. 2539
ได้ขยายเวลาของสัญญาร่วมการงานเป็น 25 ปี สิ้นสุดปี 2558

ภายใต้สัญญาร่วมการงานแบบบีทีโอ
เอไอเอสมีหน้าที่เป็นผู้ลงทุนในการสร้างเครือข่ายเซลลูลาร์และรับผิดชอบในการหาเงินลงทุนรวมทั้งค่าใช้จ่ายต่างๆ
ทั้งหมด และโอนกรรมสิทธิ์ในเครือข่ายให้แก่ผู้ให้สัญญา (ทีโอที)
โดยบริษัทมีหน้าที่และความรับผิดชอบและหาแหล่งเงินทุนสำหรับงานวิศวกรเครือข่าย
วางแผนงานด้านเครือข่าย จัดหาอุปกรณ์พร้อมทั้งติดตั้ง บำรุงดูแลรักษาเครือข่าย
ตลอดจนดำเนินกิจกรรมทางธุรกิจ การตลาด และการให้บริการ ทั้งนี้
บริษัทจะต้องจ่ายผลประโยชน์ตอบแทนในรูปแบบของส่วนแบ่งรายได้ที่ได้รับจากการให้บริการให้แก่ผู้ให้สัญญา
โดยรายได้จากการให้บริการแบบชำระค่าบริการหลังการใช้ (Postpaid) บริษัทได้จัดแบ่งร้อยละ
30 ของรายได้นั้นให้แก่ ทีโอที และรัฐบาลในรูปของภาษีสรรพสามิต (Excise tax)
ส่วนรายได้จากบริการแบบชำระค่าใช้บริการล่วงหน้า (Prepaid) บริษัทจัดแบ่งให้ ทีโอที
และรัฐบาลในรูปของภาษีสรรพสามิตในอัตราร้อยละ 20

นอกเหนือจากการดำเนินกิจการโทรศัพท์เคลื่อนที่แล้ว
บริษัทได้มีการทำธุรกิจที่เกี่ยวข้องกับการสื่อสารโทรคมนาคมผ่านบริษัทย่อย ดังนี้

บริษัท ดิจิตอลโฟน จำกัด (ดีพีซี)

ดีพีซี ถือหุ้นโดยบริษัทในสัดส่วนร้อยละ 98.55 มีทุนจดทะเบียนเรียกชำระแล้ว 14,621.86
ล้านบาท ประกอบธุรกิจให้บริการเครือข่ายโทรศัพท์เคลื่อนที่ระบบดิจิตอล GSM ย่านความถี่ 1800
MHz โดยได้รับอนุญาตให้ดำเนินกิจการโทรคมนาคม จาก กสท. (ปัจจุบันแปรรูปเป็น บริษัท กสท
โทรคมนาคม จำกัด (มหาชน)) ภายใต้สัญญาร่วมการงานแบบบีทีโอ (BTO:
Build-Transfer-Operate) ในปี พ.ศ. 2540 เป็นระยะเวลา 16 ปี สิ้นสุดปี พ.ศ. 2556
โดย ดีพีซี ต้องจ่ายผลประโยชน์ตอบแทนเป็นร้อยละของรายได้จากการให้บริการให้แก่ กสท.
ซึ่งปัจจุบันมีการจัดแบ่งรายได้อยู่ที่ประมาณร้อยละ 20 ของรายได้จากการให้บริการแก่
กสท.และรัฐบาลในรูปของภาษีสรรพสามิต โดยส่วนแบ่งรายได้นี้จะเพิ่มเป็นร้อยละ 25 ณ วันที่ 16
กันยายน พ.ศ. 2549

นอกจากนี้ ดีพีซี มีสัญญาการใช้บริการเครือข่ายร่วม (Network Roaming) ระหว่าง บริษัท กับ
ดีพีซี ซึ่งจะทำให้ผู้ใช้โทรศัพท์เคลื่อนที่ระบบดิจิตอลจีเอสเอ็ม 1800
สามารถใช้งานได้ทั่วประเทศเหมือนกับผู้ใช้โทรศัพท์เคลื่อนที่ระบบดิจิตอล จีเอสเอ็ม แอดวานซ์
นอกจากนี้ ดีพีซี เป็นผู้นำเข้าและจัดจำหน่ายโทรศัพท์เคลื่อนที่ รวมทั้งอุปกรณ์โทรคมนาคมอื่นๆ
โดยจำหน่ายผ่านตัวแทนจำหน่าย ร้านเทเลวิซ และ ตัวแทนจำหน่ายอื่นๆ

บริษัท แอดวานซ์ ดาต้าเน็ทเวอร์ค คอมมิวนิเคชั่นส์ จำกัด (เอดีซี)

เอดีซี เป็นบริษัทร่วมลงทุนระหว่าง เอไอเอส และ ทีโอที ในสัดส่วนการถือหุ้นร้อยละ 51 และ
45.34 ตามลำดับ ปัจจุบันเอดีซีมีทุนจดทะเบียนเรียกชำระและ 957.52 ล้านบาท
เอดีซีได้รับอนุญาตให้ดำเนินกิจการโทรคมนาคมจาก ทีโอที ในปี พ.ศ. 2532 โดยภายหลังในปี
พ.ศ. 2540 สัญญาสัมปทานได้ขยายไปเป็นระยะเวลา 25 ปี สิ้นสุดในปี พ.ศ. 2565
เอดีซีดำเนินธุรกิจให้บริการการสื่อสารข้อมูลผ่านเครือข่ายสายโทรศัพท์ (Online Data
Communication) เอดีซี ให้บริการหลากหลายในด้านการเชื่อมข้อมูลระบบ Wide Area
Network (WAN) ด้วยเทคโนโลยี Gigabit Ethernet, ATM, Frame Relay และ Legacy
Protocols อื่นๆ โดยมีพื้นที่ให้บริการและระบบเครือข่าย (Backbone Network)
ครอบคลุมทั่วประเทศ

ทั้งนี้ ในเดือนมีนาคม 2548 นี้ เอดีซี ได้เปิดให้บริการใหม่ที่เรียกว่า “ความบันเทิงสู่บ้านเรือน”
ภายใต้ ชื่อ “บัดดี้ บรอดแบรนด์ (Buddy Broadband)”
ซึ่งรวมบริการด้านบรอดแบนด์ทีวีพร้อมด้วยอินเตอร์เน็ตความเร็วสูงผ่านทางเครือข่ายสายโทรศัพท์
บริการ บรอดแบนด์ทีวี รวมถึงโทรทัศน์ช่องปกติ และภาพยนตร์ เพลง ข่าว สารคดี
0รายการสาระและบันเทิงอื่นๆ อีกมากจากผู้ร่วมให้บริการ (Content Partners) หลายราย
นอกจากนี้ ผู้ใช้บริการยังสามารถใช้งานอินเตอร์เน็ตความเร็วสูง (ADSL)
และโทรศัพท์พื้นฐานควบคู่ไปพร้อมกันได้ด้วย

บริษัท แอดวานซ์ คอนแท็ค เซ็นเตอร์ จำกัด (เอซีซี)

เอซีซี ถือหุ้นโดยเอไอเอสในสัดส่วนร้อยละ 99.99 มีทุนจดทะเบียนเรียกชำระแล้ว 272 ล้านบาท
เอซีซีเป็นบริษัทที่เน้นธุรกิจการให้บริการลูกค้าสัมพันธ์เป็นหลัก
และดำเนินการเป็นบริษัทศูนย์กลางในการติดต่อระหว่างผู้ใช้บริการ และ บริษัทในเครือ
โดยดำเนินธุรกิจให้บริการข้อมูลทางโทรศัพท์ (Call Center) ทั้งในด้านการตอบคำถาม
การให้คำแนะนำ และคำปรึกษา แก่ลูกค้าของ เอไอเอส และ ดีพีซี
รวมถึงบริษัทอื่นๆในเครือที่ต้องการใช้บริการข้อมูลทางโทรศัพท์

บริษัท ดาต้าเน็ทเวอร์ค โซลูชั่นส์ จำกัด (ดีเอ็นเอส)

ดีเอ็นเอส ถือหุ้นโดยเอไอเอส ในสัดส่วนร้อยละ 49 และ อีกร้อยละ 51 ถือโดยบริษัท
บางกอกเทเลคอมเอ็นจิเนียริ่ง จำกัด มีทุนจดทะเบียนเรียกชำระแล้ว 1 ล้านบาท
แต่เดิมดีเอ็นเอสให้บริการสื่อสารข้อมูลผ่าน สายโทรศัพท์ทั่วประเทศ (Online Data
Communication)
โดยเน้นการขายและให้เช่าอุปกรณ์แก่ลูกค้าเฉพาะในเขตภูมิภาคเนื่องจากสัมปทานเดิมของ เอดีซี
สามารถให้บริการได้เฉพาะในเขตกรุงเทพมหานครเท่านั้น ต่อมาในปี 2540 ทีโอทีได้อนุญาตให้
ดีเอ็นเอส เพิ่มพื้นที่บริการได้ครอบคลุมทั่วประเทศ ปัจจุบัน ดีเอ็นเอส
จึงให้บริการเฉพาะลูกค้าเดิมและจำหน่ายอุปกรณ์เพิ่มเติมเท่านั้น

บริษัท ดาต้าลายไทย จำกัด (ดีแอลที)

ดีแอลที ถือหุ้นโดยเอไอเอสในสัดส่วนร้อยละ 65 อีกร้อยละ 32 ถือโดย กสท.
มีทุนจดทะเบียนเรียกชำระแล้ว 15 ล้านบาท
ดำเนินธุรกิจเป็นผู้ให้บริการเครือข่ายอินเตอร์เน็ตในเชิงพาณิชย์ (ISP)
โดยได้รับสิทธิ์ในการให้บริการจาก กสท. ในปี 2540 เปนระยะเวลา 10 ป สิ้นสุดปี 2550

บริษัท โมบายฟอร์แอ็ดวานซ์ จำกัด (เอ็มเอฟเอ)

เอ็มเอฟเอ เดิมชื่อบริษัท แอดวานซ์ ไวร์เลส มาร์เก็ตติ้ง จำกัด
ถือหุ้นโดยเอไอเอสในสัดส่วนร้อยละ 99.99 มีทุนจดทะเบียนเรียกชำระแล้ว 240 ล้านบาท
แต่เดิมดำเนินธุรกิจนำเข้าและเป็นตัวแทนจัดจำหน่ายโทรศัพท์เคลื่อนที่
ปัจจุบันได้หยุดดำเนินกิจการแล้วตั้งแต่เดือนธันวาคม พ.ศ. 2545 และธุรกิจดังกล่าวได้ให้ ดีพีซี
เป็นผู้ดำเนินการ

บริษัท แอดวานซ์ เอ็มเปย์ จำกัด (เอเอ็มพี)

เอเอ็มพี มีทุนจดทะเบียนเรียกชำระแล้ว 300 ล้านบาท เป็นบริษัทร่วมลงทุนระหว่าง เอไอเอส
และ เอ็นทีที โดโคโม จากญี่ปุ่น ในสัดส่วนผู้ถือหุ้นร้อยละ 70 และ 30 ตามลำดับ
โดยบริษัทได้รับอนุญาตจาก ธนาคารแห่งประเทศไทย (ธปท.)
ให้ประกอบธุรกิจให้บริการชำระสินค้าและบริการผ่านมือถือแทนการใช้เงินสดหรือ บัตรเครดิต
ภายใต้ชื่อ “เอมเปย์ (mPAY)” ซึ่งเพิ่มความสะดวกและปลอดภัย แก่ลูกค้าเอไอเอส
ในการทำธุรกรรมทางการเงินผ่านโทรศัพท์เคลื่อนที่
โดยลูกค้าสามารถใช้บริการเอ็มเปย์ในการชำระค่าสินค้าและบริการต่างๆ
ผ่านร้านค้าที่เข้าร่วมบริการ เช่น ร้านอาหาร ร้านหนังสือ การซื้อสินค้าออนไลน์ผ่านอินเตอร์เน็ต
การชำระค่าบริการโทรศัพท์เคลื่อนที่ทั้งระบบชำระค่าบริการหลังการใช้ (postpaid)
และระบบเติมเงิน วัน-ทู-คอล! (prepaid) เป็นต้น

บริษัท แอดวานซ์ เมจิคการ์ด จำกัด (เอเอ็มซี)

เอเอ็มซี ถือหุ้นโดยเอไอเอส ในสัดส่วนร้อยละ 99.99 มีทุนจดทะเบียนชำระแล้ว 250 ล้านบาท
โดยได้รับอนุญาตจาก ธนาคารแห่งประเทศไทย (ธปท.) ในการประกอบธุรกิจบัตรเงินสด (Cash
Card) โดยจุดมุ่งหมายของ บัตรเงินสดคือ เป็นสื่อกลางระหว่างธุรกิจต่างๆในกลุ่ม ชินคอร์ป
ให้การชำระค่าบริการผ่านบัตรใบเดียว โดยลูกค้าสามารถใช้บัตรเงินสดนี้ชำระค่าบริการต่างๆ เช่น
การเติมเงินโทรศัพท์เคลื่อนที่ระบบ วัน-ทู-คอล! ค่าบริการอินเตอร์เน็ตของซีเอส ล็อกซ์อินโฟร์
เติมเงินบริการบัดดี้ บรอดแบนด์ และ เกมส์ออนไลน์ของ Shinee เป็นต้น

บริษัท เอไอเอส ไวร์เลส คอมมิวนิเคชั่น เน็ทเวอร์ค จำกัด (เอซีเอ็น)

บริษัท เอไอเอส ไวร์ เน็ทเวอร์ค จำกัด (เอดับบลิวเอ็น)

บริษัท เอไอเอส อินเตอร์เนชั่นแนล เน็ทเวอร์ค จำกัด (เอไอเอ็น)

เอซีเอ็น เอดับบลิวเอ็น และ เอไอเอ็น เป็นบริษัทก่อตั้งใหม่
ถือหุ้นโดยเอไอเอสในแต่ละบริษัทในสัดส่วนร้อยละ 99.93 และมีทุนจดทะเบียนชำระแล้ว 1
ล้านบาท โดยวัตถุประสงค์ในการก่อตั้งบริษัททั้งสาม เพี่อขอใบอนุญาตในการประกอบธุรกิจจาก
กทช. เช่น บริการโทรศัพท์เคลื่อนที่ระบบ 3G, โทรศัพท์พื้นฐาน (fixed-line) และ
ธุรกิจโทรศัพท์ทางไกลระหว่างประเทศ (International Gateway)
ปัจจุบันบริษัททั้งสามยังมิได้เริ่มการดำเนินงาน

2.3 โครงสร้างรายได้

โครงสร้างรายได้ที่เกิดจากการขายผลิตภัณฑ์หรือบริการของบริษัทและบริษัทย่อยให้บุคคลภายนอก
ในระยะ 3 ปีที่ผ่านมา

[TABLE]

2.4 เป้าหมายการดำเนินธุรกิจใน 3-5 ปี

  ในช่วง 10 ปีที่ผ่านมา
  เอไอเอสได้เติบโตพร้อมกับการให้บริการที่มุ่งเน้นทั้งในด้านคุณภาพและความครอบคลุมของเครือข่ายโทรศัพท์เคลื่อนที่
  ทำให้สามารถขยายฐานลูกค้าไปทั่วประเทศ จนปัจจุบันมีลูกค้าถึง 16.4
  ล้านรายจากอัตราผู้ใช้โทรศัพท์เคลื่อนที่ทั่วประเทศไทยซึ่งคิดเป็นร้อยละ 48 ของจำนวนประชากร
  ด้วยเอไอเอสมองเห็นถึงศักยภาพในการเติบโตของตลาดโทรศัพท์เคลื่อนที่ในอนาคต บริษัทฯ
  จึงมีแนวคิดที่จะพัฒนาธุรกิจในระยะยาวให้เป็นผู้ให้บริการโทรคมนาคมแบบครบวงจร
  (Integrated telecom operator) ซึ่งครอบคลุมบริการในรูปแบบต่างๆ ที่หลากหลาย
  ในปัจจุบันบริษัทฯ ให้บริการในหลายรูปแบบรวมถึงบริการสื่อสารไร้สายทั้งด้านเสียงและข้อมูล
  บริการเสริมสำหรับการสื่อสาร และบริการในรูปแบบใหม่ เช่น บริการบรอดแบนด์ ไอพีทีวี
  และการชำระเงินผ่านโทรศัพท์เคลื่อนที่ ทั้งนี้
  แม้ว่าหลายบริการยังคงเป็นธุรกิจใหม่ที่อยู่ในช่วงเริ่มต้น แต่บริษัทฯ
  มองเห็นถึงศักยภาพในการเติบโตของความต้องการในบริการต่างๆ เหล่านั้นในอนาคต
  และเห็นว่าการเติบโตของตลาดโทรศัพท์เคลื่อนที่ในอีก 3-5
  ปีข้างหน้าจะเกิดจากการขยายตัวของจำนวนผู้ใช้โทรศัพท์เคลื่อนที่ทั่วประเทศที่สูงขึ้น
  รวมทั้งความต้องการบริการในด้านการสื่อสารที่มากขึ้นและมีความซับซ้อนยิ่งขึ้น บริษัทฯ
  มีกลยุทธ์ในการดำเนินธุรกิจเพื่อพัฒนาการเติบโตในอนาคตโดยมองถึง 4 ปัจจัย ดังนี้

-   การขยายฐานผู้ใช้บริการโทรศัพท์เคลื่อนที่

  บริษัทฯ มองเห็นถึงศักยภาพในการเติบโตของตลาดโทรศัพท์เคลื่อนที่ของประเทศไทยในระยะยาว
  และคาดว่าอัตราผู้ใช้โทรศัพท์เคลื่อนที่ทั่วประเทศไทยจะสามารถเติบโตได้ถึงร้อยละ 80
  ของจำนวนประชากร
  เนื่องจากปัจจุบันผู้ใช้บริการจำนวนมากยังอยู่ในเขตตัวเมืองและจังหวัดใหญ่ๆ เป็นหลัก
  เมื่อเทียบกับอัตราผู้ใช้บริการในตลาดต่างจังหวัดและในพื้นที่ที่ห่างไกลซึ่งยังคงต่ำกว่า บริษัทฯ
  จึงมีแนวกลยุทธ์ที่จะพัฒนาการเติบโตในพื้นที่ที่ยังคงมีอัตราผู้ใช้บริการค่อนข้างต่ำ
  โดยมุ่งเน้นการตลาดที่เข้าถึงความต้องการของผู้ใช้บริการในแต่ละพื้นที่ให้มากขึ้น ทั้งนี้
  เพื่อพัฒนาและส่งเสริมผู้บริโภคทั้งในด้านการใช้งานเครื่องโทรศัพท์เคลื่อนที่
  และการสื่อสารแบบไร้สายในรูปแบบต่างๆ
  รวมถึงให้ผู้บริโภคที่มีรายได้น้อยสามารถเข้าถึงบริการดังกล่าวได้ด้วย

-   การเติบโตของผู้ใช้บริการและรายได้จากบริการเสริม

  บริการเสริมในรูปแบบต่างๆ ที่นอกเหนือจากบริการสื่อสารด้านเสียง
  ถือเป็นส่วนสำคัญสำหรับการใช้บริการสื่อสารไร้สายทั้งในปัจจุบันและอนาคต การที่บริษัทฯ
  มุ่งเน้นการพัฒนาบริการเสริมในรูปแบบใหม่ๆ อยู่ตลอดเวลา
  จะช่วยให้ผู้ใช้บริการมีทางเลือกที่หลากหลายในการสื่อสาร
  และส่งผลให้มีการใช้บริการเสริมเพิ่มสูงขึ้น นอกจากนี้
  บริการเสริมที่ช่วยตอบสนองความต้องการและการดำเนินชีวิตประจำวัน
  ยังช่วยก่อให้เกิดความจงรักภักดีของลูกค้าที่มีต่อบริการของบริษัทฯ ทำให้บริษัทฯ
  สามารถมีฐานลูกค้าที่มั่นคงและก่อให้เกิดรายได้ที่มั่นคงในที่สุด

-   การให้บริการโทรศัพท์เคลื่อนที่ในยุคที่ 3 (3G)

  บริการโทรศัพท์เคลื่อนที่ในยุคที่ 3
  จะเป็นบริการที่ช่วยส่งเสริมให้การสื่อสารทั้งทางเสียงและข้อมูล มีคุณภาพและประสิทธิภาพสูงขึ้น
  รวมถึงที่สำคัญมีความรวดเร็วมากยิ่งขึ้น
  แม้ว่าจำนวนผู้ใช้บริการสื่อสารด้านข้อมูลในปัจจุบันยังคงมีไม่สูงนัก
  แต่จากการพัฒนาบริการและเทคโนโลยีเพื่อส่งเสริมความรวดเร็วในการสื่อสารด้านข้อมูล
  ทำให้บริการด้านข้อมูลมีอัตราการเติบโตเพิ่มสูงขึ้น บริษัทฯ
  จึงมองเห็นว่าการพัฒนาเทคโนโลยีไปสู่การให้บริการโทรศัพท์เคลื่อนที่ในยุคที่ 3
  ในอนาคตจะช่วยให้บริษัทฯ
  สามารถสนองตอบต่อความต้องการที่มากขึ้นและซับซ้อนขึ้นของผู้บริโภคได้

-   บริการที่ครอบคลุมและการหลอมรวมของบริการ (Service convergence)

  ในปัจจุบันการดำเนินธุรกิจและการใช้ชีวิตประจำวันของบุคคล
  ส่งผลให้ความต้องการต่อบริการทางด้านโทรคมนาคมต้องตอบสนองต่อความสะดวกสบายสูงขึ้น
  และสามารถให้บริการเข้าถึงผู้บริโภคได้อย่างง่ายมากขึ้น บริการต่างๆ ที่หลอมรวมเข้าไว้ด้วยกัน
  (Service convergence) จึงมีความสำคัญเพิ่มขึ้น บริการของบริษัทฯ ดังเช่น บรอดแบนด์
  บริการชำระเงินผ่านโทรศัพท์เคลื่อนที่ (mPAY)
  ซึ่งถือเป็นบริการรูปแบบใหม่ในปัจจุบันที่ยังอยู่ในช่วงเริ่มต้น
  แต่มีความสำคัญในด้านศักยภาพของการเจริญเติบโตในอนาคต
  รวมถึงจะเป็นหนึ่งในบริการแบบหลอมรวม ทั้งนี้ บริษัทฯ จึงมุ่งเน้นที่จะพัฒนาบริการใหม่ๆ
  ในรูปแบบดังกล่าว เพื่อพัฒนาไปสู่การเป็นผู้ให้บริการโทรคมนาคมแบบครบวงจรต่อไปในอนาคต

  บริษัทฯ คาดว่าปัจจัยต่างๆ ดังที่กล่าวมาข้างต้น
  จะช่วยเสริมสร้างทั้งในด้านรายได้และผลกำไรให้แก่บริษัทฯ ในระยะยาว
  โดยการพัฒนาบริการในด้านต่างๆ
  ให้สนองตอบต่อความต้องการของลูกค้าทั้งในชีวิตประจำวันและในการดำเนินธุรกิจ